# Hubert Auriol

Hubert Auriol (Addis Abeba, 7 de juny de 1952 - Garches, 10 de gener de 2021), conegut com a l'africà, va ser un pilot de ral·lis francès. Va ser el primer a aconseguir guanyar el Ral·li Dakar en les categories de motocicleta (1981 i 1983) i automòbil (1992). El 2012 va ser nomenat FIM Legend.

## Biografia

Hubert Auriol va néixer a Addis Abeba, Etiòpia, on el seu pare participava en el desenvolupament de la xarxa ferroviària del negus Haile Selassie (d'aquí li venia el seu sobrenom, "l'africain"). Tornat a França, va estudiar en una escola de negocis i després va treballar com a agent comercial en el ram del tèxtil. Aficionat al motociclisme fora d'asfalt, des del 1973 competia els caps de setmana en trial i enduro. Durant aquella etapa va conèixer un altre pilot, Cyril Neveu. Mentre Auriol preparava un viatge d'aventura per l'Àfrica sobre dues rodes, Neveu el convencé de participar en una nova prova que era a punt d'estrenar-se, el París-Dakar. Auriol li va fer cas i va ser un dels 179 participants que van sortir de la plaça del Trocadéro el 26 de desembre de 1978. Des d'aleshores i fins al 1994, va participar al ral·li París-Dakar, disputant-ne les nou primeres proves en moto i les set restants en cotxe.
En motos, Auriol va guanyar la prova el 1981 i el 1983 amb una BMW R80G/S de l'equip BMW França i va quedar segon el 1984. A l'edició de 1987 es va trencar els dos turmells el penúltim dia de la cursa, mentre anava al capdavant. En va escriure un llibre conjuntament amb Cyril Neveu i el periodista francès Jean-Michel Caradec'h, Paris Dakar. Une histoire d'hommes. L'any següent, 1988, Auriol va passar a la classe d'automòbils, primer competint amb un buggy i més tard amb cotxes tot terreny. Va guanyar la cursa el 1992 al volant d'un Mitsubishi Pajero Proto T3 amb suport de fàbrica i amb Philippe Monnet de copilot.
El 1994, Auriol va entrar a l'entitat organitzadora del Ral·li Dakar ASO i, a partir de l'edició del 1995, va esdevenir director de cursa de la prova que havia guanyat tres vegades. Va dirigir l'esdeveniment fins a l'edició del 2004, quan va ser substituït per Patrick Zaniroli. El 2008 va fundar l'entitat Africa Eco Race.

## Mort

Hubert Auriol va ser hospitalitzat en estat greu després d'haver estat infectat per COVID-19 a París el novembre de 2020, durant la pandèmia de COVID-19 a França. El 10 de gener de 2021 es va morir arran d'un "accident cardiovascular" mentre estava sotmès a tractament per la malaltia. Feia temps que Auriol, de 68 anys d'edat aleshores, patia una malaltia cardiovascular.
Hubert Auriol vivia a Suresnes amb la seva dona i els seus tres fills. Tot i compartir cognom, no estava relacionat amb l'antic campió del món de ral·lis Didier Auriol.

## Resultats al Ral·li Dakar

| Any | Categoria | Marca i model | Dorsal | Posició | Notes |
| 1979 | Moto | Yamaha XT 500 | 66 | 7è | 12è a la general |
| 1980 | Moto | BMW 800 GS | 87 | Desqualificat | |
| 1981 | Moto | BMW 800 GS | 100 | 1r | |
| 1982 | Moto | BMW 980 GS | 100 | Ret. | Avaria |
| 1983 | Moto | BMW 980 GS | 100 | 1r | |
| 1984 | Moto | BMW 1050 R | 100 | 2n | |
| 1985 | Moto | Ligier-Cagiva 750 | 100 | 8è | |
| 1986 | Moto | Cagiva Lucky Explorer 750 | 100 | Ret. | Avaria |
| 1987 | Moto | Cagiva Lucky Explorer 850 | 100 | Ret. | Caiguda |
| 1988 | Cotxe | buggy Kouros-Volskwagen | 200 | Ret. | Avaria |
| 1989 | Cotxe | buggy France Loto-Renault | 200 | 41è | |
| 1990 | Cotxe | buggy France Loto-Renault | 200 | Ret. | |
| 1991 | Cotxe | Lada Samara | 210 | 5è | Amb Philippe Monnet |
| 1992 | Cotxe | Mitsubishi Pajero | 211 | 1r | Amb Philippe Monnet |
| 1993 | Cotxe | Citroën ZX Rallye-raid | 212 | 3r | Amb Gilles Picard |
| 1994 | Cotxe | Citroën ZX Grand-Raid | 207 | 2n | Amb Gilles Picard |

## Referències

* 1 2 «Muere Hubert Auriol, leyenda del Dakar» (en castellà), 10-01-2021. [Consulta: 10 gener 2021].
* ↑ «Distinctions - FIM Legends» (en anglès). fim-moto.com. FIM. Arxivat de l'original el 2021-04-23. [Consulta: 1r juliol 2022].
* 1 2 3 David, Andy. «5 souvenirs d’Hubert Auriol au Dakar» (en francès). auto-moto.com, 12-01-2021. [Consulta: 6 desembre 2022].
* ↑ Egea, Alfonso; Ramos, Javier; Izquierdo, Maria Vanessa; Murillo, Juan José; García, Óscar. «Rally París-Dakar». A: Fraile, Maria José (Directora). Atlas visual de los deportes (en castellà). Vol. 5. L'Eliana: Producciones Editoriales Clannad, 2000, p. 45. ISBN 84-95664-05-4.
* ↑ Auriol, Hubert; Neveu, Cyril; Caradec'h, Jean-Michel. Une histoire d'hommes (en francès). Éditions Fixot, 1987. ISBN 9782876450042. OCLC 26594738.
* ↑ «Coronavirus: Auriol, re della Dakar, ricoverato in rianimazione» (en italià).
* ↑ «Au revoir Hubert Auriol» (en anglès).
* ↑ «MORREU HUBERT AURIOL, VENCEDOR DE TRÊS EDIÇÕES DO PARIS-DAKAR, COM COVID-19» (en portuguès). Arxivat de l'original el 2022-12-06. [Consulta: 6 desembre 2022].
* ↑ «El Rally Dakar, de luto por la muerte de Hubert Auriol» (en castellà), 10-01-2021. [Consulta: 10 gener 2021].
* ↑ Roscoe, Matthew. «Dakar Rally Racing Legend Hubert Auriol Has Died Aged 68» (en anglès). Euro Weekly News, 10-01-2021. [Consulta: 10 gener 2021].
* ↑ «Lenda do Dakar, Hubert Auriol morre aos 68 anos após Covid-19 e internação» (en portuguès).
Vencedors del Ral·li Dakar - Motos :
1979 - Neveu
1980 - Neveu
1981 - Auriol
1982 - Neveu
1983 - Auriol
1984 - Rahier
1985 - Rahier
1986 - Neveu
1987 - Neveu
1988 - Orioli
1989 - Lalay
1990 - Orioli
1991 - Peterhansel
1992 - Peterhansel
1993 - Peterhansel
1994 - Orioli
1995 - Peterhansel
1996 - Orioli
1997 - Peterhansel
1998 - Peterhansel
1999 - Sainct
2000 - Sainct
2001 - Meoni
2002 - Meoni
2003 - Sainct
2004 - Roma
2005 - Despres
2006 - Coma
2007 - Despres
2008
2009 - Coma
2010 - Despres
2011 - Coma
2012 - Despres
2013 - Despres
2014 - Coma
2015 - Coma
2016 - Price
2017 - Sunderland
2018 - Walkner
2019 - Price
2020 - Brabec
2021 - Benavides
2022 - Sunderland
2023 - Benavides :
Vencedors del Ral·li Dakar - Automòbils :
1979 - Génestier
1980 - Kottulinsky
1981 - Metge
1982 - Marreau
1983 - Ickx
1984 - Metge
1985 - Zaniroli
1986 - Metge
1987 - Vatanen
1988 - Kankkunen
1989 - Vatanen
1990 - Vatanen
1991 - Vatanen
1992 - Auriol
1993 - Saby
1994 - Lartigue
1995 - Lartigue
1996 - Lartigue
1997 - Shinozuka
1998 - Fontenay
1999 - Schlesser
2000 - Schlesser
2001 - Kleinschmidt
2002 - Masuoka
2003 - Masuoka
2004 - Peterhansel
2005 - Peterhansel
2006 - Alphand
2007 - Peterhansel
2008
2009 - De Villiers
2010 - Sainz
2011 - Al-Attiyah
2012 - Peterhansel
2013 - Peterhansel
2014 - Roma
2015 - Al-Attiyah
2016 - Peterhansel
2017 - Peterhansel
2018 - Sainz
2019 - Al-Attiyah
2020 - Sainz
2021 - Peterhansel
2022 - Al-Attiyah
2023 - Al-Attiyah :